দ্য লাইন, সৌদি আরব
দ্য লাইন সৌদি আরবের তাবুক প্রদেশের নিওমে অবস্থিত নির্মাণাধীন, যানবাহনবিহীন, শূন্য কার্বন নিঃসরণকারী একটি রৈখিক আকৃতির স্মার্ট শহর। ১৭০ কিলোমিটার (১১০ মেইল) দৈর্ঘ্যের শহরটি সৌদি আরবের সৌদি আরবের ভিশন ২০৩০-এর লক্ষ্যে নির্মিত হচ্ছে। সৌদি সরকারের দাবি মতে, প্রকল্পটি সম্পন্ন হলে এটি প্রায় ৪ লক্ষ ৬০ হাজার নতুন কর্মসংস্থান সৃষ্টি করবে। পাশাপাশি এটি দেশটির জিডিপিতে আনুমানিক $৪৮ বিলিয়ন যোগ করবে বলে ধারণা করা হচ্ছে। এটি নিওম শহরের $৫০০ বিলিয়ন প্রকল্পের সর্বপ্রথম সম্পাদিত কাজ হতে যাচ্ছে। পরিকল্পনা অনুযায়ী এই শহরের মোট জনসংখ্যা হবে ৯০ লক্ষ, যা সৌদি আরবের মোট জনসংখ্যার (৩.৫ কোটি) ২৫%। ২০২২ সালের অক্টোবর মাস থেকে পুরো প্রকল্পের দৈর্ঘ্য বরাবর খনন কাজ আরম্ভ হয়েছে। দ্য লাইন-এর কাজ শুরু হওয়ার পর থেকে এটি বিভিন্ন ধরনের সমালোচনার সম্মুখীন হচ্ছে। পরিবেশ বাদীদের মতে, এটি বাস্তবায়িত হলে তা এর আশেপাশের প্রাকৃতিক পরিবেশের উপরে বিরুপ প্রভাব ফেলবে।